khistorydata/jeongjo-sjw-relations huggingface dataset:
정조 9년
洪文泳。以司饔院都提調提調意啓曰。李興澤來歷根着及當初得差委折。更爲詳問草記。可也事。命下矣。李興澤處。更爲詳問。則祖次祥。酒色隨行。父泰昌。燈燭色隨行。而皆已作故。居在貞洞。別無親信往來處。卽今內侍府書員申命昌。卽其異姓從孫云。當初得差。則伊時侍墓官文道器。以洞內之故。不無顔情。果爲得差云矣。敢啓。傳曰。知道。旣非自本宮員役移差。而聞是中官差定云。雖不必別加收用。亦豈可全然置之。分付內侍府。相當役名差定。可也。
정조 9년
洪文泳。以宣惠廳言啓曰。因中部居閑良姜有亮。北部居前僉使尹任商子命福。上言判付內。給米一石事。命下矣。姜有亮尹命福。各米一石題給之意。敢啓。傳曰。知道。
정조 9년
洪文泳。以刑曹言啓曰。南部居七月金上言。以爲其上典吳彦邦。丁酉年。所親人原州地師李春遇。一袱裹。有所逢受矣。其後聞春遇之死。袱裹出見。則裹中。有踏印空名帖紙三十餘張。而其上典彦邦。以無識之致。或用塗褙。或用油紙之際。鄭厚坤求得休紙。故塗褙餘紙出給矣。意外被捉。多年滯囚。屢被刑訊。乞令分揀云矣。僞寶印之眞贓。捉於渠家。僞帖文之發賣。亦旣狼藉。屢次推覈。已成鐵案。且渠之所推諉者。卽是地師李春遇。而年可五十云云。及其査出。則春遇本不解堪輿。年又過八十矣。只聞其姓名。不知其年之多少。其術之有無。謂以僞寶僞帖之謀主者。其計反拙。前後變辭。多年忍杖者。已極兇頑。而今又縱奴呼籲。尤涉獰狡。上言辭意。勿施。何如。傳曰。允。
정조 9년
洪文泳。以刑曹言啓曰。昨日動駕時。西部居童蒙朴喜仁。擊錚於衛外。故取考其原情。則其父聖樑。御寶僞造事出之際。安命寬知機徑斃之故。無路對辨。遽然爲元犯。幾死後甦者。將至十年。使渠代父。以贖其罪云矣。聖樑之窮凶情節。已悉於臣曹昨年議啓。而僞造之寶印。捉贓於渠家。發賣之帖文。見露於邑牒。鐵案已成。求生不得。多年滯囚。非但忍杖不服。乃敢縱子呼籲。又至六七次者。尤極頑狡。原情勿施。其子煩瀆之罪。所當嚴勘。而係是爲父。姑爲參恕。何如。傳曰。允。
정조 9년
洪文泳。以刑曹言啓曰。慶尙道寧海居張東賢上言。以爲時府使洪彦喆。莅任本府。兩歲大歉。各樣上納。徵捧無路。則請得靑松小米一千石。作錢準納。待昨秋。以本色還償。每朔月廩米十四石。民間所捧者。而自官貿用。設賑之際。自備補賑米至二百餘石。故途無餓殍。民無流離。而申飭勸農。公正聽訟。今正月受由上京。期於圖遞。自五年以來。邑倅數遞。至於五次。疲於迎送云云。無論民訴之信否。數遞可悶。催促下送無妨乎。治績。卿或聞知乎。申飭吏曹。斯速下送事。命下矣。寧海以海曲殘邑。五年之內。新舊迎送。殆至五六次。則貽弊民間。果如其言矣。日前東賢來呈備局願留。而狀中。以爲該府使洪彦喆。營其先墓移窆。受暇上來。方在春川本家云故。以完襄後。自當還任之意題給。而今又有上言之擧。該府使爲治之善與不善。圖遞之緣何委折。俱未及聞知。第民情旣云惜去。則分付吏曹。使之促還。至於東賢之上言。乃是四件之外。冒濫之罪。自臣曹。考律勘處。何如。傳曰。允。
정조 9년
洪文泳。以刑曹言啓曰。昨日動駕時。西部居李之忠。擊錚於衛外。故取考其原情。則以爲渠父萬軾。茂山定配。而有量移之命。尙未移付新定配所。未知其委折。而渠之祖母。八十垂死之中。母子相隔十年。亟賜處分云矣。萬軾之負犯。豈或容貸。而北地竄配。已是失刑。到今其子。托以母老。肆然鳴金。敢請處分者。跡涉放恣。萬萬痛惡。其在嚴隄防之道。不可以爲父呼籲。而有所參恕。之忠之原情勿施。自臣曹。考律重勘。何如。傳曰。該府之尙不擧行。極爲未安。況赦名。又何等莫大之慶。則豈可使朝家處分。疑而不行。申飭該府。使之今日內。依前下敎擧行。其子之爲父鳴冤。不足深罪。勘律一款分揀。因此思之。昨秋頒赦時。量移及放送之類。有未及擧行者。自本曹及該府抄出。區別草記。可也。
정조 9년
洪文泳。以刑曹言啓曰。全羅道濟州居金潤玉上言。以爲其祖瑞鏡生時。具禮成婚。生其父鎭兌。世襲嫡派。而入島始祖世系未詳。故曾未修譜。癸卯年同宗金命獻等。相謂曰。以世系修譜。則世族永傳云云。而初正譜本。暗地幻錄。指其父。謂以庶子。其䵝昧擧措。適出於不聞不見之地。故專昧其譎。而至於譜冊輸示之時。始乃目擊。心憤。果削庶子矣。命獻反以庶字下子字。竝爲潛削。發單鄕中。永絶同宗。使不廁人類。誣人一款。伸理歸正之地云云。無論事實之如何。以嫡爲庶。足爲呼冤之端。況是絶域之人。不必下該曹。卿其詳問。出意見草記事。命下矣。招問潤玉。則其所爲說。與上言無異。而旣不兩造。又不考見文蹟。渠輩之曰嫡曰庶。有難遙度而直決。且鄕居寒微者。初不嚴於嫡庶之界限。故若年老而無子。則雖是妾子。使其妻養之。仍爲承嫡。以嫡行世者。間或有之。京兆帳籍中。其祖瑞鏡。雖以文爲妻。亦難的知其潤玉父之爲嫡産與庶産。第水陸二千里外之人。裹足來訴。則抑或有可冤之端而然。分付道臣。使該牧使。詳査公決後。具由狀聞。何如。傳曰。如無切至之情懇。豈有涉險呼籲。自本曹。卽爲行會濟牧守臣處。從公決拾後狀聞。俾無更訴之弊。可也。
정조 9년
以統制使進上生熟鰒。不得封進。惶恐待罪事狀啓。傳于洪文泳曰。勿待罪事。回諭。
정조 9년
以修撰金啓洛。副修撰兪漢敬牌不進罷職傳旨。傳于徐龍輔曰。只推。更爲牌招。
정조 9년
洪文泳。以刑曹言啓曰。慶尙道大丘囚崔尙崙子哲得上言。以爲其父。以銅店事。來到新寧。則平生不見人方瑞雲誘言曰。以宮奴婢事。營爲已久。參與隨從。則利多云。其父甘聽願參。往瑞雲家。則瑞雲使南慶老。以蜜刻印。又使崔得伯。書出公文。而某則往于某郡。某則去于某縣。僞印行賣。指揮分定後。諸人會于大丘朴守仁家。而其父心悚欲退。則南慶老拔劍威脅曰。汝欲彰事云。而朴守仁等。力救免刺。不得已爲其所使。向去晉州。僞印綻露。則首從可辨。而慶老歸罪於其父。從實分別云云。伊時審理刑判。在道伯時爲之。或有傅生之端乎。具意見草記事。命下矣。崔尙崙本以奸細之徒。乃作窮濫之計。與南慶老。結爲徒黨。僞造地部關文。刻踏僞印。徵出贖錢於寺奴。而流毒殆遍數十邑。贓貨亦至累千兩。綻露被捉之後。贖錢之還推者。未及其半。且渠之徒黨。亦至數十人。而或以食主人。預知其謀。或不知僞關僞印之本事。而見其爛用錢貨。冀添少利。甘爲使喚故。臣於伊時。多定査官。躬執覈實。分其輕重。或定配。或刑放。以尙崙慶老爲錄啓矣。其後慶老。因該曹覆啓。以隨從勘配。尙崙。連加同推。南民憤其見瞞。衆口皆曰。可殺。雖欲傅生。實無可執之端。今者敎其子上言。而變幻實事。諉罪於千萬不干之人者。究其情狀。尤極狡猾。雖曰爲父。而誣罔之罪。不可仍置。上言辭意勿施。哲得則自臣曹。考律重勘。何如。傳曰。允。哲得事係爲父。亦屬四件內事。勘律一款。分揀。可也。
정조 9년
洪文泳。以刑曹言啓曰。昨日動駕時。平安道義州居童蒙沈陽重。擊錚於衛外。故取考其原情。則以爲渠父龍漸。以白馬山城軍器監官。軍器什物。使之修補。而物力不足。心庸憫迫之中。因夢中老人之指示。與色吏李太采相議後。軍器庫外所埋銀三百兩。發賣市廛。仍爲現捉。卽地還納。而前後受刑。棍至七十度。刑亦十七次。繫囚九年。一縷將盡。渠之祖母。年今八十。晝夜呼號。願一相見。使渠代囚。其父放釋云矣。山倉餉銀偸竊之狀。龍漸與太采。俱爲承款結案。庚子年報政府詳覆。以不待時照律。伊時本曹判書臣具善復。持啓目入侍。有還爲出置之下敎。故原案所粘啓目。仍爲留置臣曹矣。今者龍漸之子陽重。以十四歲未成童之兒。願替父囚。要使八十祖母。一見其父之面云者。苟究其情。誠亦慽矣。而其父罪關極律。不可屈法。原情勿施。龍漸等施律。待下敎擧行。何如。傳曰。以此草記觀之。偸出情跡。不甚分明。銀子亦已徵出云。且渠子所訴之言。亦足可矜。然龍漸。今若原恕。同罪之太采處分。宜無異同。本事旣係一律。有難輕易酌處。原文案刪節。謄出別單。更具意見。卽爲草記。可也。
정조 9년
洪文泳。以刑曹言啓曰。昨日動駕時。洪忠道報恩居盲人鄭得範。擊錚於衛外。故取考其原情。則以爲渠遭家禍。漂流原州時。高祖祭位田畓。付托於七寸叔同俊。其都文書。持去寓所。兩目俱盲。仍還故土。則同俊與金昌世安行尙金加八里等。僞造文券。沒數盜賣。故起訟得決。同俊輩。慫慂在官下吏。決給文書。奪取紙筒。終無可推之道云矣。田畓相訟。旣係於四件之外。則乃敢肆然鳴金於輦路之側者。論其罪狀。已涉冒濫。況且得範。以此事。屢呈備局。故詳査公決之意。論理題給。而不爲到付於本道監營。如是呼籲。凡爲三次。蓋其倖心。希覬直決。而然盲廢之人。雖不如律勘處。依前出付邸吏。下送本土。原情勿施。何如。傳曰。昨於道中。見其呼籲之狀。極甚矜憫。特令詳問其事實。且觀渠之原情。本事亦不可謂無據。分付道臣。卽爲詳査決給。俾無更訴之弊。可也。
정조 9년
洪文泳。以刑曹言啓曰。昨日動駕時。南部漢江居金得重。擊錚於衛外。故取考其原情。則以爲渠之祖上及本洞居民自古兵亂之後。特蒙天恩。戶曹內需司曝白之役。擔當擧行。戊子年京中無賴輩。稱以蕩春募民。勒奪屢代生業。故民不支保。乞令依前作業云矣。戶曹與內司布木等物之曝白者。設如得重之言。爲渠世傳之業。移屬於鍊戎臺募民。已至十八年之久。而稱以失業。乃敢鳴金。非但四件之外。揆以民習。極爲痛駭。原情勿施。自臣曹。考律勘處。何如。傳曰。原情勿施。可也。
정조 9년
洪文泳。以刑曹言啓曰。昨日動駕時。原春道狼川居幼學李時。擊錚於衛外。故取考其原情。以爲渠之五代祖承旨臣植立。高祖縣令臣烴墳山。在於衿川地。而靑龍咫尺之地。衿川人李澤。偸葬其妻。故卽爲呈官。捉致李澤。捧侤音掘移。而李澤。恃其豪權。以至遷延。屢代先山。遽入李澤之手。塞胸冤氣。無路申訴云矣。係是山訟。移送漢城府稟處。何如。傳曰。允。
정조 9년
洪文泳。以刑曹言啓曰。昨日動駕時。西部居曺懿植。擊錚於衛外。故取考其原情。則以爲其父潤徵。與結案罪人李福雲爲四寸娚妹之間。而福雲。賦情獰悍。行己悖戾。積憾於錢米之不貸。激憤於兒慽之稽問。請以同宿。乘其父睡熟之時。膝壓胸膛。手扼喉吭。使無𧏮之其父。致命於一夜之間。則福雲不敢抵賴。行兇情節。一一承款。已捧結案。而八耋祖父母。謂以生前未卽復讎。絶飮待盡。若因此飮恨。竟至於死。則此無異闔家竝命於一福雲之手。乞令該曹。卽速擧行云矣。私讎之必報雖急。啓覆之法意本嚴。不待啓覆。願報私讎者。雖出孝子之至情。亦涉愚昧之所致。結案將死之囚。不必較計其復讎之早晩。原情勿施。何如。傳曰。前後辭獄何限。而豈有若福雲情節之至兇極憯者乎。特因姑待啓覆。尙此未施當律。然豈可因彼隻之言。用不待時律乎。此意。分付。原情勿施。可也。
정조 9년
洪文泳。以刑曹言啓曰。昨日動駕時。南部居李氏。擊錚於衛外。故取考其原情。則以爲渠以故副率之曾孫婦。舅父母及家夫具沒。家計零替。三世神主。無路止處之中。祭位畓三斗五升落。田十斗落。媤族金樂成。蔑視孤弱。奪耕不給。故屢呈龍仁官。而本官偏聽一邊之言。每置落科。乞令推給。不絶香火云矣。旣曰田土之訟。乃是四件之外事。當考律勘處。有班名女人。與他稍異。姑爲參恕。原情勿施。而觀其所供。情亦可矜。訟隻雖在外邑。使之兩造。自臣曹。詳査處決。何如。傳曰。所謂故副率原情中。不書姓名。豈其昨年動幸時。奉簇呼籲者乎。自本曹。卽爲詳査決給。俾無士夫女人更訴之弊。可也。
정조 9년
洪文泳。以刑曹言啓曰。昨日動駕時。京畿龍仁居李召史。擊錚於衛外。故取考其原情。則其夫鄭益漢。去己亥年。姜時孫處。有錢兩推尋事。言及之際。隣居姜大得擔當詬辱。則其夫三寸叔光會。不勝憤心。手自捽曳。不無傷處。而洞人以爲大得本有痰病與內腫。不可如是云。故其夫解挽送之矣。大得泥醉歸家。陞土抹樓時。失足墜落而死。則謂以其夫。以眞木椎打殺。告官成獄。而光會逃躱。自斃於朔寧地。其夫不忍推諉於三寸叔。以至此境。乞蒙生活之澤云矣。庚子年間。屍親姜大順。以從速償命之意上言。自臣曹覆啓。行査本道。則益漢之因微事。椎殺大順兄大得之狀。眞的無疑。詞證俱備。卽爲錄啓。便成鐵案。已爲屢年矣。今者縱妻鳴金。而殺人之罪。隱然歸之於已故之三寸叔者。乃是前後供辭中所無之言。急於圖活。不念傷倫者。已極痛惡。而至於土抹樓墜死之說。尤不近理。鄕村土抹樓之去地。不過尺。雖是泥醉之人。豈至於跌墜而致死乎。其所遣辭。節節兇狡。原情勿施。益漢嚴訊得情之意。分付道臣。何如。傳曰。允。
정조 9년
洪文泳。以刑曹言啓曰。昨日動駕時。黃海道載寧居金召史。擊錚於衛外。故取考其原情。則其夫申千連。以本郡所在明禮宮畓監考隨行。而辛丑年。屢日䨪雨。水勢漲溢。堰筒皆潰。舍音孔守廷築役。使其夫檢飭。故進往役處。則役人見存者。只是元先奉張貴才兩人。而其夫未往前。已爲相鬪。則當初起鬧委折。全然不知。及其成獄也。罪狀皆歸於貴才。其夫別無緊關之事。而謂以看證。屢年牢囚。卽令該曹。分揀放釋云矣。殺獄看證。雖或最緊。豈有歷屢年。與元犯。同爲滯囚之理乎。本事誠如原情之辭。則昨年審理時亦囚。何故而見漏乎。原案旣未一見。獄情有難遙度。分付道臣。躬執詳査。論理啓聞後。稟處。何如。傳曰。允。
정조 9년
洪文泳。以刑曹言啓曰。昨日動駕時。京畿高陽居金一才。擊錚於衛外。故取考其原情。則以爲其七代繼葬之山。在本邑。而子孫仍居山下。守護禁伐。至於百餘年。上年八月。洪姓兩班。過葬其兄於其墳山左麓百步之許。而渠父喪時。拘於山運。權窆他山。上年九月。合窆於渠之前母墳。其妻葬。亦自他處移來。繼窆於父墳之下。則洪姓兩班。謂之與其兄葬處。橫見近處。構呈本官。捉囚渠七耋老母。刻期督掘。乞令於釋云矣。係是山訟。令漢城府處之。何如。傳曰。允。
정조 9년
司書李書九疏曰。伏以。景命日新。茀祿川至。南殿薦酌。聖孝克伸。仙寢展禮。淸蹕穩旋。臣民慶忭。小大惟均。伏況我王世子邸下。正位貳極。亦已經歲。寶齡添籌。重暉騰頌。伏惟殿下嘉悅之心。曷有其已。竊不勝歡欣攢祝之至。仍伏念。臣猥以滓穢之賤品。厚蒙拂拭之洪私。多年僇廢。淵衷屢煩於記有。半載郞僚。聖恩曲荷於庇覆。陰崖日月。殆無遺照。仁天雨露。若偏一物。頂踵毛髮。都非己有。赴蹈銜結。不足仰酬。而不意乃者。又伏奉春坊特除。臣誠惝怳震越。莫省攸措。荐違嚴召。恭俟重勘。而威罰不加。飭敎繼降。臣含恩畏義。他未暇顧。冒沒祗肅。粗伸延頸之忱。登華省而忽若夢境。瞻文陛而不禁感涕。更何敢猥陳私懇。重速瀆擾之誅。而第臣自來踪地。夫豈有抗顔朝列之望哉。以其身則至汚衊也。以其情則至危苦也。固當矢志自靖。甘心屛伏。而惟是受恩如天。酬答無地。思以隨分就列。殫竭奔走。少效塵刹之報。然其羞惡之發。終有所不能自泯者。故每當束帶而彈冠。不覺顔汗而心悸。至於淸班一步。自劃有素。前後臺銜。積犯違傲之罪。不敢爲冒玷之計。區區微諒。斷斷如此。仰惟聖鑑孔昭。庶有以俯燭矣。況此雷肆講官。其職任之緊重。遴選之淸華。視臺閣。抑有加焉。居是官者。雖文學才識。爲世所推。而無他情勢之可言。尙或逡巡退讓。不宜苟然處之。矧乎如臣無似。釁穢滿身。顧何敢擬議於其間也哉。方今离宮初闢。尺衣漸長。岐嶷之睿質夙就。溫文之令譽克彰。凡在臣隣。莫不欲一登胄筵。仰瞻德容。則今此所叨。實爲臣大幸也。至榮也。苟或有一分僥冒之理。則又安敢强作辭巽之擧。甘犯逋慢之誅乎。惟其情窮勢蹙。決不容自同於無故。雖欲憑恃寵靈。晏然蹲據。而匪徒私義之難安。抑亦公議之可畏。聖念縱勤於湔拂。微分益切於惶恧。臣情到此。其亦慽矣。抑臣目下情私。又有所萬萬焦迫者。臣之母病。屢朔沈痼。而近又添感。一倍危篤。積氣衝肆。而呼吸甚促。寒痰壅閼。而食飮不下。多試藥餌。少無分效。臣方左右扶將。晝宵煎位。以此情狀。尤無離捨供職之望。玆敢隨牌來詣。略暴肝血。伏乞聖慈。俯賜鑑諒。亟命鐫削臣職名。俾便救護。仍治臣辜恩慢命之罪。以肅朝綱。以安私分。不勝幸甚。答曰。旣已出肅。何敢更事引義。此上疏還給。疏中。有救護之請。給由待限滿。牌招入直。
정조 9년
贊善金履安疏曰。伏以。臣之所叨職名。夫豈一日而竊據者哉。號籲未格。遂至經歲。日夜憂悸。如無所容。況伏念春宮邸下。寶齡添籌。睿思日開。此時講任。尤不宜少曠。方將冒死申控。冀蒙處分。而床笫困篤。含意未遂。不意此際。恩諭先降。其辭敎之益勤。責望之猥重。又非前日之比。一則曰風敎之漸夷也。將須爾等而扶之。二則曰俗習之漸渝也。將須爾等而整之。終又以裨益聖躬。輔導春宮。爲第一急務。而求助之意。藹然絲綸之表。噫嘻。此何爲而及於臣哉。念臣本分。不過庸拙之一俗吏。志業行能。無一可取。蹩躠泥塗。兀然老醜。凡此情實。悉暴於前後辭章。以殿下之明聖。何所不燭。而今玆所敎。乃皆大人君子格君定國之事業也。以是而命于臣。臣心惶恧。固所不論。獨不損謨訓之嚴。而重貽四方之駭惑乎。臣於前冬。猥陳區區迷執。敢以爲。以蔭吏召則進。以儒者召則不敢進。此實附於虞人不至之義。而竊期終身守之故。質言於君父如此。今殿下之召臣而雖眞有儒者當之。或將逡巡於斯。臣安敢聞命也。至若聖諭中。未可相助數句語。臣於此。竊不勝萬萬懍惕。而繼之以自悼焉。嗚呼。士生斯世。難逢者時耳。從古賢哲。懷道德。蘊經綸。老死於巖穴者。何可勝數。今也聖人在上。萬物咸覩。立經陳紀。丕敍彝倫。慨然以明天理。正人心之大任。寤寐承佐之賢。惜不令古人。當此之時。昭融密勿。以爲千載之一抉。而招徠之音。乃辱於如臣卑末。臣進無可行之學。退有必守之分。終無以少效尺寸。仰答隆眷。徒使聖上側席如渴之至意。虛擲於草莽而止。孤負盛際。死有餘恨。撫躬慙歎。尙誰尤哉。臣承諭日久。不幸家有拘忌之故。今始離次拜章。稽緩已甚。尤增悚息。伏願聖慈。察臣言之非飾。諒臣情之難强。亟許鐫削臣職。仍治臣違慢之罪。以嚴邦憲。以靖私義。不勝幸甚。答曰。省疏具悉爾懇。歲首效勉。罄予至意。竊庶幾勉回遐心。不日簉朝。及見疏本。遜讓愈摯。跂待之餘。無以爲諭。顧予所以招延者。豈爲備例而然哉。經席之啓沃。胄筵之輔導。爲目下第一務。故玆畀爾以講官。授爾以宮銜。況爾。以世祿之家。夙負士林之望。則寧忍因守初服。視予昧昧乎。爾須體君臣之大義。蟠然改圖。庸副如渴之思。仍傳曰。此批答。遣史官。傳諭于贊善金履安處。
정조 9년
典牲署直長閔彝顯疏曰。伏以。三陽回泰。萬品昭蘇。乃殿下對時體元。益切圖治之念。爰降明旨。誕敷在野。謙虛之盛。求助之意。藹然於絲綸之間。凡在瞻聆。孰不欽聳。而如臣萬萬無似。亦以猥叨兩筵之銜。混被十行之諭。臣於是。拜稽莊誦。惝怳隕越。不知所措。念臣前春以後。荐膺敦召。輒皆瀝血陳籲。以首其不稱之實。而不惟未蒙準許。誤恩之加。愈往愈摯。則臣竊自悼其忱誠淺薄。言辭拙訥。終無以上格宸聽也。夫君臣大義。根於秉彝。著於人倫。無所逃於天地之間。況臣以簪纓之裔。發跡蔭路。旣乏藏修之志。且無高尙之操。區區所自願。惟在於隨分供職。無廢世臣之義。而祗緣臣之本末情實。猶未盡顯。始玷薦目。終誤聖簡。持不肖之資。而獲匪分之榮。從仕宦之塗。而竊徵招之恩。身還壟畝。跡遠京輦。便若遐擧而長往者然。噫。是豈臣夢寐之攸及。而平昔之所期哉。至於今玆恩諭。逈越常格。惓惓以崇儒之方。爲出治之本。終又責之以經席裨益。胄筵輔導。則斯我國家所以待夫林下讀書之士者。其禮甚盛。其任至重。而今乃以施於彼者。施之於臣。卽無論臣之惶駭羞愧。若無所容。竊恐四方流聞。不勝其訝惑。而草野之間。眞有抱負者。亦不肯于于而進也。抑臣又有所慙悸於中者。夫以臣。末蔭賤品。從宦屢年。燥濕緊漫。本非所擇。而乃今息偃鄕廬。虛辱恩禮。一召再召。頻繁而不置。朝家所以處臣者。旣無異於自重之士。難致之人。而臣又頑然昧然。無所變動。冒入文字。屢申縣道。甘自陷於逋慢之誅。雖其揣分畏義。實有甚不得已者存焉。而臣心惶隕。又何敢一日少安哉。伏乞天地父母。察臣空疎之實。諒臣切至之懇。收還召命。仍許刊改臣講筵之職。俾名實不舛。而分私兩幸。不勝大願。答曰。省疏具悉。俄於贊善疏批。略布予意。爾想聞知。顧今春晷漸長。胄筵將開。此時虛佇之思。有倍於前。而爾乃堅守林下之志。一疏再疏。辭遜轉動。是豈所望於爾哉。爾須體予至意。卽日登道。以副予側席之思。仍傳曰。此批答。下諭于經筵官閔彝顯處。
정조 9년
弼善李敬一疏曰。伏以。祗謁仙寢。克伸聖慕。日吉辰良。回鑾萬安。欣忭之忱。曷有其極。仍伏念。臣之老母。素抱貞疾。寧日恒少。卽接家信。數日以來。挾感添劇。寒熱交作。食飮全却云。臣自聞此報。方寸煎灼。按住不得。玆敢忙陳短章。徑出禁扃。伏乞亟命有司。治臣擅離之罪。仍令鐫削臣職。以肅朝綱。以安私分。千萬幸甚。答曰。省疏具悉。爾其勿辭。救護母病。
정조 9년
乙巳二月十一日辰時。上御誠正閣。同副承旨。與輪對官入侍時。同副承旨洪文泳。假注書洪義浩。記注官金健修金鳳顯。軍資正李迪輔。內資奉事徐命存。內贍主簿高廷煥。掌樂主簿林最遠。禮賓主簿金在瀗。中部都事南麟耉。西部都事韓德彬。南部都事趙寅采。以次進伏訖。文泳曰。輪對官落點人中。吏曹正郞曺允大削職。宗簿正姜忱移拜他職。不爲待令云矣。上曰。唯。輪對官使之次第進前。可也。迪輔進伏。奏職姓名。問職掌所懷。迪輔曰。傡無之矣。上曰。汝於幾年後甄復乎。迪輔曰。八年矣。上曰。今年幾何。迪輔曰。六十三歲矣。命退。命存進伏奏職姓名。問職掌。命存曰。油淸色也。問遺在。命存曰。油五石一斗。淸六十四斗矣。問所懷。曰。無。命退。延煥進伏。奏職姓名。問職掌。曰油淸色。上曰。汝居在何處乎。廷煥曰。居在西部西江坊矣。問遺在。廷煥曰。眞油一百五十石八斗八合。淸蜜七石九斗九升一合。川椒三十五斤五兩八戔矣。問所懷。曰。無。命退。在瀗進伏。奏職姓名。問職掌。在瀗曰。末醬鹽醬。川椒次知矣。問遺在。未能詳對。問所懷。曰。無。文泳曰。禮賓主簿金在瀗。奏對極其顚錯。事體誠甚未安。推考警責。何如。上曰。依爲之。出擧條麟耉進伏。奏職姓名。問職掌。曰。七事。問所懷。曰。無。命退。上曰。此是南有容之孫乎。文泳曰。然矣。德彬進伏。奏職姓名。問職掌。曰。七事。問所懷。曰。無。上曰。誰爲族也。德彬曰。無立朝之族矣。上曰。然則先世有可稱乎。德彬曰。開國功臣韓尙敬之十代孫矣。命退。寅采進伏。奏職姓名。問職掌。曰。七事。問所懷。曰。無。上曰。爲誰族也。寅采曰。故司諫趙鎭世之孫也。命退。文泳曰。弘文館校理李敬一。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。上曰。依爲之。出擧條文泳曰。左承旨李文源。以實病。須資出去。右承旨趙瑍在外。左副承旨李祖承。纔已許遞。右副承旨徐龍輔內閣進。院中只有臣一人。伴直無人。左承旨所當請牌。而拘於廳規。不得請牌。何以爲之。敢稟。上曰。左承旨聞有實病。許遞。右承旨上來與否。知入。可也。出擧條命書傳敎曰。聞注書言。病憊。難以供劇云。都承旨許遞。與未差之代。前望單子入之。待下批。竝卽牌招。仍命退。承史以次退出。
정조 9년
乙巳二月十一日辰時。上御重熙堂。左副承旨入侍時。左副承旨李祖承。假注書朴蓍壽。記注官金鳳顯。記事官尹行任。以次進伏訖。上命書傳敎曰。左副承旨聞有實𧏮。許遞。仍命退。承史以次退出。
정조 9년
乙巳二月十一日申時。上御重熙堂。坐直承旨入侍時。右承旨徐龍輔。假注書朴蓍壽。記事官李崑秀尹行任。以次進伏訖。上曰。方當東作之時。雨雪如此。農家耕種之節。想有所妨。民事豈不可悶。未知何如云耶。龍輔曰。伏想有損於田事矣。崑秀曰。御製正書。今方始役。而寫字官中。安福臣。以東里僉使。方在任所。閔重錫方在海幕。安福臣使之上來。似好矣。上曰。本鎭之久曠。亦難矣。崑秀曰。以假將代領。則似無掣礙之端矣。仍命退。諸臣以次退出。
정조 9년
行都承旨洪檢坐。行左承旨朴祐源坐。右承旨安聖彬坐直。左副承旨洪仁浩坐直。右副承旨洪文泳坐。同副承旨權以綱坐。注書朴能源病一員未差。假注書洪義浩仕朴蓍壽仕直。事變假注書李之聃仕。
정조 9년
洪檢洪文泳啓曰。臣等昨效封繳之義。冀蒙收還之命。及承聖敎。促令頒布。臣等愕爾失圖。繼以憂慨。噫。諸罪人之負犯。何如。關係。何如。而昨秋赦典。或令量移。或又全釋。揆以邦憲。已失太寬。而臺啓旣發之後。特下量處之敎。故紙之姑停。實有所俟。則到今處分。乃反一循前敎。有咈公議。國體之虧損。輿情之憤鬱。已無可言。隄防由是而漸壞。義理由是而益晦。尤豈不懍然而心寒乎。臣等職忝惟允。義不敢奉承。玆又齊籲。伏乞穆然三思。亟寢成命焉。惶恐敢啓。傳曰。何如是煩話乎。
정조 9년
洪檢洪文泳啓曰。臣等冒死呼籲。冀寢成命。辭拙誠淺。未能孚格。相顧恧蹙。大失所圖。今此諸罪人之負犯。苟有一半分從輕之道。則豈敢不仰體我聖上好生之德意。而其所關係。旣重且緊。則不可與尋常竄配之類。遇慶疎釋之典。遽議於此輩決矣。道臣之請寢。金吾之防啓。實出於循公議嚴隄防之意。則況臣等職忝近密。尤何敢徒知煩聒之爲懼。不思所以格回之道乎。玆又相率冒瀆。伏乞更加三思。亟命收還焉。惶恐敢啓。答曰。此非如是煩聒之事矣。
정조 9년
洪檢洪文泳啓曰。臣等一啓再啓。屢瀆而不知止者。是豈得已而不已哉。誠以隄防不可不嚴。公議不可不循也。殿下之必欲疎釋者。豈爲諸罪人名之眞有可原也。直以邦慶之無前。有此過中之處分。臣等於此。驚惶駭惑。不能無憾於天地之大也。噫。遇慶而赦。特不過尋常徒配之謂而已。曷嘗有死罪竝宥之文乎。況且諸罪人負犯。有萬罔赦。無一可恕。則曠蕩之典。初何可擬議。而酌決之命。遽下於群情之外。人心靡有底定。王綱轉益解紐。臣等雖欲。怵迫嚴命。黽勉奉承。其於隄防何。公議何哉。玆不得不冒死申籲。伏乞淵然深思。亟命反汗焉。惶恐敢啓。答曰。已諭堂批。卽爲頒布。
정조 9년
傳于洪文泳曰。南兵使申應周下直。長弓一張。長箭一部。片箭一部。筒兒一筒賜給。
정조 9년
傳于洪文泳曰。右承旨許遞。前望單子入之。入之。安聖彬落點。
정조 9년
洪文泳啓曰。新除授承旨安聖彬。方在罷散中。何以爲之。敢稟。傳曰。敍用。牌招入直。
정조 9년
傳于洪檢曰。在外承旨許遞。前望單子入之。待下批。牌招察任。
정조 9년
承旨前望單子入之。權以綱朴祐源洪仁浩落點。
정조 9년
傳于安聖彬曰。左承旨入侍。
정조 9년
傳于安聖彬曰。當該翰林推考。
정조 9년
以左副承旨洪仁浩牌不進罷職旨。傳于安聖彬曰。只推。更爲牌招。
정조 9년
傳于朴祐源曰。召對爲之。
정조 9년
兵曹口傳政事。副司直徐龍輔。
정조 9년
事變假注書李宗烈奉命在外。代金潭落點。
정조 9년
事變假注書金潭在外。代李之聃落點。
정조 9년
安聖彬啓曰。卽者司譯院掌務官來言。上言。例於三日內回啓。而都提調金尙喆。身病沈重。限內不得擧行云矣。敢啓。傳曰。知道。
정조 9년
權以綱啓曰。卽者漢城府郞廳來言。上言。例於三日內回啓。而判官金履素在外。限內不得擧行云矣。敢啓。傳曰。令次堂擧行。
정조 9년
以修撰金啓洛。副修撰兪漢敬。再牌不進罷職傳旨。傳于安聖彬曰。此傳旨勿施。使之卽爲省記。
정조 9년
安聖彬。以禮曹言啓曰。因安東幼學金復運等上言。有贈判書金宇顒書院賜額當否。議大臣稟處之命矣。就議于時原任大臣。則領議政徐命善。左議政洪樂性。領敦寧鄭存謙。判付事李福源。俱以爲書院賜額。事體至重。先朝受敎之後。尤無可論云。領府事金尙喆。判府事金熤。病不獻議云矣。當初竝享時。旣蒙朝家賜額之恩。則到今移奉之後。又復賜額者。雖異疊設。便屬新創。先朝之受敎旣嚴。大臣之獻議同然。有不容輕議。上言內辭緣。勿施。何如。傳曰。允。
정조 9년
安聖彬。以禮曹言啓曰。洪忠道瑞山幼學柳賢國爲其十一代祖方澤。祠宇請額事上言。下本曹。而方澤事蹟。在於勝國。不但久遠難憑。賜額一款。旣有先朝禁令。初無可論。上言內辭緣。勿施。何如。傳曰。允。
정조 9년
安聖彬。以禮曹言啓曰。全羅道南原幼學李壽一等。以本府故孝子崔遈。割股嘗糞。孝行純至。至載於刊行邑誌。至今往來者。猶指其家。爲崔孝子之居。而子孫殘微。不能闡揚。列名上言。至請恩褒矣。事雖在於久遠。跡旣載於邑誌。則以其子孫之零替。仍令泯沒而不章者。誠爲欠典。令該道道臣。詳査實蹟。採取公議。具意見論理狀聞後。更爲稟處。何如。傳曰。允。
정조 9년
安聖彬。以禮曹言啓曰。全羅道南原幼學黃得中。以其五代祖武愍公進。壬辰立慬。爲中興首功。請依故忠烈公宋象賢文烈公趙憲忠烈公高敬命忠壯公李福男。親盡不祧之例。至請同被恩典矣。黃進忠烈。實不讓於四人。而旣與故忠臣金千鎰崔慶會。同享於晉州彰烈書院。屢被列聖朝致祭酬褒之恩。則許其不祧。非所靳惜。而事係恩典。前此許施。必待大臣稟處。有非臣曹所敢擅便。上裁。何如。傳曰。議大臣稟處。
정조 9년
安聖彬。以禮曹言啓曰。慶尙道機張幼學朴東學等。以其本縣故通德郞金錬。孝行事。前已上言。至令本道査啓。而及其査啓覆奏。以其妻給復謂以恩典之已施。至請勿施。以有食物題給之命。更有此上言呼籲矣。本道査啓。旣稱金錬孝行。則不可以其妻之給復。有所移施。且嶺外遐土之夫婦行誼。不但可合奬勸。朝家旣令本道。據實陳聞。則仍以置之。只給食物。有非當初令該道査啓之本意。金錬。依其妻例。一體給復之意。分付該道道臣。何如。傳曰。允。
정조 9년
安聖彬。以禮曹言啓曰。傳曰。今因驪州儒生上言。思之。年前淸心樓駐驆時。許儒生疏請。不拘禁令。建置先正文正公院宇。其後果以賜額乎。令該曹。詳考草記事。命下矣。驪州幸行時。建置院宇。旣有成命。則其後創建。姑未得聞。至於賜額。方可議到於院宇建置之後。分付該道道臣。建置與否。詳問狀聞後。賜額一款。更爲稟處。何如。傳曰。允。
정조 9년
安聖彬。以備邊司言啓曰。因濟州幼學梁擎天上言。高浮良三姓廟賜額事。依下敎。就議于大臣則領議政徐命善。左議政洪樂性。領敦寧府事鄭存謙。行判中樞府事李福源。皆以爲賜額事體。不輕而重。而第高浮良三姓。旣是耽羅開荒之人。則與他院宇有異。且島中民人。慕其遺澤。廟焉而祭之久矣。特頒三字之璇額。以副一域之群情。實合綏遠之道云。領中樞府事金尙喆。行判中樞府事金熤。病不得收議云矣。諸大臣之議。旣如此。所當依所請許施。而係關恩典。上裁。何如。傳曰。依諸大臣議施行。可也。
정조 9년
安聖彬。以備邊司言啓曰。因京畿監司狀啓。猥濫擊錚二度。有有司堂上稟處之命矣。迎日閑良孫學深供辭內。以爲渠之所居島中地。煮鹽處二十九結零。土稅鹽稅。一地兩稅。自本道監營。請頉田稅。兩次。論移於戶曹。而終不得頉。依晉州等十五邑例施行。俾免兩稅云矣。種穀則稅其穀。煮鹽則稅其鹽而已。以田以釜。徵穀徵鹽。事涉。如何。同是鹽田。而晉州等十五邑。所不稅者。獨徵於迎日者。宜有稱冤。而昨年冬。因明旨島民人上言。道臣有所査啓。而以爲晉州等十五邑。則鹽田。本非量案之土。或防築海口。或起墾陳處。故只納釜稅。昌原迎日。則鹽田乃是元帳付之地。而海民輩。以其鹽利之甲於農利。變作鹽田。故田有田稅。釜有釜稅云。此言。不爲無據。而毋論元帳付與否。莫非王土。莫非王民。而彼則一稅。此而疊徵。恐不無向隅之歎。且狀啓則傡及昌原迎日。而論移戶曹。則單擧延日者。其中。亦必有可頉不可頉之別而然。更令道臣。別定査官。詳細踏驗。果是良田。而只取鹽利。故爲設釜。則田稅不可不參酌徵捧。雖曰量付。而宜鹽不宜穀。拾穀取鹽。則除給不種之稅。實合寧失之義。以此。分付。査實報來後稟處。靑陽幼學盧永福供辭。以爲渠之高祖靖社功臣武平君守元。賜牌田畓。在於淸道郡上東面。而連因喪故。今姑推尋。與雲門寺僧徒。相訟於營邑。皆以年久。不爲聽理。不勝至冤云矣。靖社三等功臣。果有武平君盧守元名字。甲子振武功臣錄券。亦爲現納。則永福之爲守元之子孫可知。但賜牌文書。謂以燒火。只有一張立旨。其在訟體。已爲疎虞。而事在六十年前。勿許聽理。昭載法典。況距百有餘年無憑考不分明者乎。上言內辭緣勿施。擊錚天聽。何等重大。而今觀兩供。俱非四件。分付畿營。另加懲礪。何如。傳曰。允。
정조 9년
洪仁浩。以備邊司言啓曰。坡州童蒙池廷良上言。其外祖母良賤辨別事。招致廷良父德淸及韓家奴子。詳加査問。又考其前後來歷。則德淸之終始斷斷爭訟不已者。專由於德淸妻父金成俊帳籍中。其妻八月。書以良女一款。戶籍中。旣書以良女。德淸之執言不是異事。而大抵戶籍之規。良女則必稱某姓召史。不稱其名。私賤則必稱私婢。又稱其名。而今此成俊帳籍。則不曰召史。而稱良女。旣曰良女。而稱八月。又於八月之所生。則皆以班奴懸錄。德淸之所自明者。只在帳籍。而帳籍之違端如此。渠之妻同生四人。年年貢膳。雖謂之怯於威勢。不得已略干物種塞責云。而不勝威勢者。一二年塞責。猶或可也。焉有非奴婢而數十年應貢如一日者乎。德淸之妻同生諸人。則初無一言半辭之及於辨別。而渠以成俊末女壻。娶妻生子。年近十三之後。始自昨年。忽地起訟者。全不成事理。況初旣見落於秋曹。又因啓下關。見落於査官及巡營。而終不知止。至於再次上言。究厥情狀。尤極痛駭。廷良非但年幼。此全由於德淸之所指使。德淸。所當依法典照律定配。而旣以此事。照律定配。納贖見放。分付秋曹。照律則置之。以猥濫上言。決杖勘處。上言內辭緣。勿施。何如。傳曰。允。
정조 9년
安聖彬。以訓鍊都監言啓曰。本局把摠金魯直。身病甚重。勢難察任。改差。何如。傳曰。允。
정조 9년
權以綱。以訓訓都監言啓曰。依下敎。本局兼內吹三十名處。木綿各二疋式。依例施賞之意。敢啓。傳曰。知道。
정조 9년
權以綱。以訓鍊都監言啓曰。今番陵幸時隨駕將校軍兵及武藝別監別技軍犒饋。依定奪。以乾物磨鍊。分給之意。敢啓。傳曰。知道。
정조 9년
禮曹啓目。德興大院君房墓所修改。昌嬪房墓所莎草枯損。修改吉日。令日官推擇。則今二月二十一日卯時爲吉云。以此日時擧行。而先告事由祭。同日設行。祭物令本道進排。告案祭。事畢後。隨時設行爲白乎矣。祭文令藝文館撰出。祭官依例令內侍府擧行爲白乎旀。別定差使員。看檢修改。而所用雜物及役軍。量宜定送事。竝以分付本道。何如。啓判付內。依所啓施行爲旀。執事官。道內守令。察訪中差送。內侍執事。勿爲磨鍊。此後。依此定式施行。獻官段以附近邑郡守以上守令爲之。大院君墓。則以堂上守令或牧府使中爲之。亦爲定式事。一體分付爲良如敎。
정조 9년
慶尙監司鄭昌順疏曰。伏以。先陵祗謁。聖慕克伸。回鑾萬安。欣瞻羽旄。區區下情。曷勝忭祝。仍念臣猥以無似。冒膺藩寄。已承促命。行將辭陛。而臣之父母墳山。在於京畿高陽地。連縻職事。久曠省掃。今當遠離之日。益切霜露之感。敢控私懇。仰瀆崇聽。伏乞聖慈。特賜恩暇。俾伸至情。千萬幸甚。答曰。省疏具悉。卿其依所請往省焉。
정조 9년
修撰金啓洛成種仁。副修撰兪漢敬等箚曰。伏以。卽伏見傳敎下者。因罪人李萬軾之子。擊錚原情。有依前下敎擧行之命。臣等相顧愕眙。竊不勝憂歎之至。噫。彼萬軾。本以釁孽。又參凶論。締結綢繆。爛漫和應之罪。當初酌配。已是失刑。昨秋量移。亦有防啓。則其子之肆然鳴冤。極涉無嚴。今若因此而遽命減等。則竊恐凶孽之徒。擧懷覬覦之心。此豈細故也哉。至於諸罪之依赦典。一體減釋之敎。亦有所萬萬訝惑者。究厥負犯。俱係深重。況今臺啓之姑停。旣俟處分。該府之覆啓。亦出公議。則其不可遽然疎決者。明矣。噫。昨年肆赦之寬典。寔出廣慶之聖意。則臣等雖甚愚迷。亦豈不思所以仰體。而若其罪係難赦。法非可貸。則此豈可與尋常罪辜之遇赦疎放者。比而同之哉。伏願聖明。更加深思。亟寢成命。使義理明而隄防嚴焉。取進止。答曰。省箚具悉。向於臺啓。以量處爲批。伊後因憲臣啓。亦以從當處分爲批矣。昨日上言回啓事。因此思之。使之竝依初下敎擧行。蓋以昨秋赦令。不可不宣布故耳。其中。多是減等之類。與全釋尤異。此非忽於隄防而然矣。
정조 9년
乙巳二月十二日未時。上御誠正閣。召對入侍時。參贊官洪文泳。侍讀官金啓洛。檢討官兪漢敬。閣臣李崑秀。假注書朴蓍壽。記注官車亨衢。記事官尹行任。以次進伏訖。上命都承旨入侍。賤臣承命出。與都承旨洪檢偕入進伏。上命讀周禮。啓洛進讀周禮第一卷。自龜人奏訖。命下番讀之。漢敬進讀訖。命閣臣讀之。崑秀進讀訖。上曰。各陳文義。啓洛曰。周公之制禮也。上自天官冢宰。下至吏隷輪輿之屬。無不備載。纖悉周該。各有攸當。而惟其制治之本。則不在於此。若參互於周官祗德之訓。立政訓德之謨。則可知已。是以程子曰。有關雎麟趾之德。然後可以行周官之法度。蓋仁心仁聞。浹洽於民。則政令事爲。卽其次第事耳。伏願殿下。須於此等處。就其疏節細目。而益求其平治之大本。以以一德字推類而體行。則是臣區區之望也。上曰。好矣。下番陳之。漢敬曰。此章言。祈福祥求永貞。福祥。雖非祈求所可致。雖然。古聖載訓者。亦有意焉。人之誠意。有能孚格。則自有降福致祥之道。殿下事天事神之誠。固至矣盡矣。臣實欽歎。而傳曰。求福不回。凡於享祀之際。益勉純一之誠。期有孚感之休。是臣區區之望也。上曰。好矣。閣臣亦陳之。崑秀曰。兩儒臣已畢陳之。臣則無仰達之言矣。上曰。都承旨。自水原遞來後。今始登筵乎。檢曰。然矣。上曰。水原有何弊瘼乎。檢曰。雖有如干弊瘼。而不至大段矣。上命文泳書玉堂箚子批旨。文泳書訖。檢等俯伏奏曰。諸罪人之負犯。顧何如。而今此批旨。實非廷臣之所望也。俄者本院。連有啓辭。雖承聖批。以臣之手。決不可奉承頒布矣。上曰。不必多言。仍命都承旨先退。命書本院啓辭批答。文泳書訖。奏曰。以此縷縷煩瀆。實不勝惶懍。而事君之道。莫重乎懲討。則惟彼諸罪人之負犯。何等至重。而今此酌處之命。豈可止此而已乎。伏乞更加三思焉。上曰。批旨旣下。政院何必爭執。卽爲頒布。可也。文泳曰。聖敎如此。雖切惶悚。決不可奉承矣。仍奏曰。今初六日。以守摠兩營義僧番錢事。前後守摠使入侍時。前摠戎使李敬懋所達。見漏於擧條中。當該注書推考。擧條改付標以入。何如。上曰。依爲之。出擧條仍命退。承史以次退出。
정조 9년
乙巳二月十二日申時。上御重熙堂。坐直承旨入侍時。左承旨徐龍輔。假注書朴蓍壽。記事官李崑秀尹行任。以次進伏訖。上曰。左承旨聞有實𧏮。許遞。仍命退。承史以次退出。
정조 9년
行都承旨洪檢坐。行左承旨朴祐源坐。右承旨安聖彬坐直。左副承旨洪仁浩坐。右副承旨洪文泳坐。同副承旨權以綱坐直。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
權以綱啓曰。卽伏見全羅右水使鄭觀采。臨淄僉使金德采。到防狀啓。則乃是正月十八日封進。而今始來到。其所遲滯。爲日許久。事之稽忽。莫此爲知。右水使不可無飭。推考警責。何如。傳曰。允。
정조 9년
以判義禁鄭一祥初度呈辭。傳于洪檢曰。纔遭人言。宜欲一遞。兼帶判金吾許遞。此呈辭還給。
정조 9년
傳于安聖彬曰。召對爲之。
정조 9년
以慶尙監司狀啓。加分數爻。侍畢分登聞事。傳于權以綱曰。依狀請施行事。令廟堂。分付。
정조 9년
京畿監司狀啓。牟還留庫中。量宜加分事。傳于權以綱曰。依狀請施行事。令廟堂。分付。
정조 9년
傳于洪檢曰。近來國綱雖曰解弛。院規亦云掃地。而幺麽院吏。徼還公事。此前所未聞之事。大抵刑曹草記批旨頒布。已過數時。密對承宣。勸使推來徼還。此事發覺後。尋常處之。來頭之弊。誠之難言者。該吏。出付刑曹。嚴刑絶島。勿限年充軍。連値齋日。刑推則令道伯擧行。待城門開。卽爲押付。
정조 9년
傳于洪文泳曰。徼還亦有許多般幺麽。刑曹罪人。皆欲覆逆。則事體不已屑越。擧行與否。付之該曹足矣。然此等生疎之承宣。不足深責。右承旨安聖彬。姑先從重推考。
정조 9년
黃海監司狀啓。今二月朔生靑魚。限內不得封進。惶恐待罪事。傳于權以綱曰。勿侍罪事。回諭。
정조 9년
權以綱。以兵曹言啓曰。摠戎廳敎鍊官禁軍遞兒窠。今方有闕矣。依節目。禁軍別將。與該營中軍。眼同試取。以其居首者塡差之意。敢啓。傳曰。知道。
정조 9년
權以綱。以兵曹言啓曰。永宗居童蒙趙英上言判付內。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及軍門大將事。命下矣。八壯士子孫中抄擇。別單書入之意。敢啓。傳曰。各薦二人。已有下敎。本曹之六人書入。似是不察。此草記勿施。
정조 9년
洪仁浩。以訓鍊都監言啓曰。永宗居童蒙趙英上言判付內。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及各軍門大將事。命下矣。八壯士子孫中抄擇。別單書入之意。敢啓。傳曰。知道。
정조 9년
洪仁浩。以禁衛營言啓曰。永宗居童蒙趙英上言判付內。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及軍門大將事。命下矣。八壯士子孫中抄擇。別單書入之意。敢啓。傳曰。知道。
정조 9년
洪仁浩。以御營廳言啓曰。永宗居童蒙趙英上言判付內。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及軍門大將事。命下矣。八壯士子孫中抄擇。別單書入之意。敢啓。傳曰。知道。
정조 9년
權以綱。以摠戎廳言啓曰。永宗居趙英上言判付內。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及軍門大將事。命下矣。八壯士子孫中抄擇。別單書入之意。敢啓。傳曰。知道。
정조 9년
權以綱。以禁衛營言啓曰。依下敎。今日未畢試騎士禁軍等。臣徐有大。與禁軍別將臣李得濟。南別營騎芻一次。眼同試取後。得中單子三度書入之意。敢啓。傳曰。本營草記。姓何書之。此後此等前例。問于先生大將也。三中人加資。二中人各兒馬帖一隻賜給。一中人。各弓一張賜給後。草記。可也。
정조 9년
權以綱。以吏曹言啓曰。谷山居幼學李允衡。加平居幼學洪振泳。長淵居幼學白履默。忠州居幼學慶宜善。光州居幼學金致灝。坡州居幼學李商羽等。限內不爲現身。戶口亦不來呈。竝只置之。何如。傳曰。限內不現。所當勿施。而本事。係是爲親推恩。更加訪問。以草記回啓。可也。
정조 9년
權以綱。以吏曹言啓曰。伏見守令薦擧原單。則泰安郡守李壽弘原單中。薦主職銜下。只書姓字。不書名。不着署。龜城府使金東範薦單中第三人。以前宣傳官成種仁爲薦。而成種仁則非宣傳官。此必誤書之致。莫重御覽文字。不爲審愼。事極未安。泰安郡守李壽弘。龜城府使金東範。竝推考警責。原單子勿施。何如。傳曰。允。宣傳官成種仁。安知非文兼成種仁乎。況侍從勿薦。旣非法典所載。龜城府使金東範勿推。可也。
정조 9년
權以綱。以吏曹言啓曰。校書館著作金致簡。受由過限未上來。依例罷職。何如。傳曰。允。
정조 9년
權以綱。以戶曹言啓曰。原春道春川居趙和鎭上言內。以爲貿取各樣木物於伊川地。丙申年山陵都監時。輸運進排。其用餘木物。景慕宮改建都監時取用。而畢役後。內都庫人。假稱本主。潛自盜受者。至於二千一百十兩之多。以內都庫人受價中計減次。預先上下事據判付內。前後上言擊錚。不知幾次。該曹則無文券之故。不爲許施。無怪其然。然陵廟役事。所重。何如。則豈可因此役。致煩呼冤之端乎。此上言。不必回啓。令該曹詳考文蹟。論理草記稟處事。命下矣。取考本曹木物文書及秋曹前後訟案。則趙和鎭與內都庫差人。偕往關東地。樓柱二十八株。宮材四百七十株。貿斫流下之際。見捉於該道監營。仍爲屬公。而內都庫人納價一百四十餘兩。還推留置矣。山陵都監。發關本道。定差員領來後。樓柱二十八株。宮材三百三十四株半取用。而實入文書中。以和鎭進排懸錄故。因和鎭及都庫人呈訴。自本曹査實後。樓柱每株六兩。宮材每株三兩五錢。合價錢一千三百三十八兩七錢五分。一依貢價。上下於和鎭處。至於用餘木一百二十株。則改建都監取用云。而實入中。宮材只是七十七株。而以內都庫人進排懸錄故。價錢二百六十九兩五錢。亦已上下於內都庫人處矣。其後數年間。和鎭。以用餘木價徵推事。屢呈秋曹。而自秋曹。詳査叩計後。就當初屬公木元數中。進排餘數。宮材一百二十株。依元定貢價。以四百二十兩錢決給。而不肯受去云。故査問委折。於和鎭則以爲。山陵都監所用木物價一千三百三十八兩七錢五分。果已受去。而用餘木一百二十一株。則都庫人。托以進排於改建都監。以每株十兩。私自賣食。其價合爲一千二百十兩。而且甲千年貿木價九百兩。都庫人尙不備給。前後通計。當爲二千一百十兩故。以此起訟。以此上言云。今以渠供觀之。山陵都監木物。旣盡受價。用餘木百餘株。初非進排於改建都監者。而乃敢諱其已受之價。憑藉莫重之役。誣罔呼籲。驚動天聽。至再至三。睯不畏法。究其情狀。萬萬凶狡。陵廟役事。進排木物價本。前旣準下。更無可論。而今此上言中。木物價。係是徵債之事。更加質覈。卽爲決處後。其誣罔天聽之罪。照律重勘事。分付該曹。何如。傳曰。允。
정조 9년
權以綱。以刑曹言啓曰。因慶尙道昌原府寺奴金時松。衛外白活。俄於道中。見其狀貌。可知有切緊之情怨。卿旣經道伯。各別詳査決處事。命下矣。時松處。査問其委折。則其招以爲。渠之外祖母寺婢阿只。以白大巾之妻。生三女。第一女。卽渠母。有四子。第二女第三女。各生子女。應貢奴婢。合爲十二口。此則不敢爲稱冤之端。而渠母三兄弟所生外。本邑色吏頭目等。稱以加括。年年加額。多至十名。虛錄收貢。萬萬至冤。故呼訴營門。則題以頉給。而本邑則答以無可奈何。終不許頉云。而取考本曹續案。阿只之所生。案付收貢者。爲十八名。則應貢十二口外。六口之虛錄。推此可知。其餘四口虛名。卽吏奴自相幻弄之狀。亦可攄得。大抵外邑寺奴頭目輩。憑藉收貢。或侵徵良民。或虛名加錄。從中作奸。不一其端。而今者時松。則三四寸之內。虛名納貢。至於十口之多。外邑殘民。決難支保。更考續案。十口虛名。竝爲頉下。作奸之吏與頭目。亦爲嚴勘之意。分付道臣。何如。傳曰。允。作奸下吏等。令道臣。各別嚴勘後。形止狀聞。可也。
정조 9년
權以綱。以刑曹言啓曰。因本曹辭啓。猥濫上言罪人張東賢。考律重勘事。命下矣。取考律文。則續大典訴冤條有曰。冒濫上言。事理重者。依上書詐不以實律。杖一百。徒三年。依此律勘處。何如。傳曰。編配夥然可悶。定配則收贖放送。可也。
정조 9년
權以綱。以刑曹言啓曰。義州童蒙沈陽重擊錚原情草記批旨內。以此草記觀之。偸出情跡。不甚分明。銀子亦已徵出云。且渠子所訴之言。亦足可矜。然龍漸。今若原恕同罪之太采處分。宜無異同。本事。旣係一律。有難輕易酌處。原文案刪節謄出。別單更具意見。卽爲草記。可也事。命下矣。龍漸本以灣校。帶軍器監官之任。太采。以色吏。同處山城。埋地餉銀三百五十兩。合謀偸出。而將賣之際。爲買者之所發告。以至二百兩銀子之執贓於兩漢家。見失本銀。盡數還推。則其偸出情跡。明白無疑。以文案言之。龍漸爲首。太采爲從。而屢年推覈。結案詳覆。竝照不待時之律。蓋律文中。不分首從故也。原案梗槪依啓。而因三百餘兩之貨。二人之一時置法。不無愍惻之端。第法意甚嚴。不可低仰。依前照律處斷。何如。傳曰。三百兩銀。二人寘法。不可無審量之擧。取考原文案。前道伯。或有傅輕之議。年前啓覆時。姑不寘法。文案。特命留置本曹。意蓋在焉。沈龍漸減死酌放。干連李太采情跡。尤有間焉。亦卽酌放事。分付道臣。可也。
정조 9년
權以綱。以備邊司言啓曰。依傳敎。過時未婚葬之類。全不顧助與顧助。而不報營委折。原春監司徐鼎修處。發關査問矣。卽見其所報。則以爲蔚珍金城洪川安峽等四邑。果有略略助成者。而物種零星。初不煩報云。三陟高城平昌等三邑。前日所報外。又有助給者。竝爲修報云。其餘春川等十三邑。多般搜問。果無過時者。更以無乎報來云矣。若使列邑。惕念擧行。則豈有此初則落漏。末乃追報之事乎。其在對揚德意之道。誠萬萬駭然。一依他道例。不飭之道臣從重推考。此後則各別嚴飭。從實修報之意。分付。何如。傳曰。允。
정조 9년
刑曹啓目粘。江界府使洪和輔。旣曰遲晩。所當照律施行是白乎矣。防禦使。係是二品職。臣曹不敢擅便。上裁。何如。啓。依此律施行。如有功議。各減一等爲良如敎。
정조 9년
吏曹啓目粘。童蒙李鎭國上言內辭緣。置之。何如。啓。旣有許施之例。此人段置。不可異同。特爲加資爲良如敎。
정조 9년
漢城府啓目。楊州居黃有平擊錚內辭緣。令該道道臣。別定剛明官。公決嚴處。何如。啓。別定剛明官。詳査狀聞後。稟處爲良如敎。
정조 9년
乙巳二月十三日辰時。上御春塘臺。瑞蔥臺內試射入侍時。行左承旨朴祐源。左副承旨洪仁浩。假注書洪義浩朴蓍壽。記注官金健修金鳳顯。待敎李崑秀。檢校待敎尹行任。以次侍立。上命應試各處。速爲擧行。黃門旗手叉捍作門。宣傳官跪啓稟。小開門吹打鳴金二下。小吹打。仍跪啓稟。鳴金三下吹打止。宣傳官先行參現。次武藝出身。武藝別監軍牢。巡視手。內吹等。分班叩頭。命起去應退。宣傳官跪。啓稟陞壇號令。鳴金二下大吹打。牢子大喝三聲。牢子一人進跪。大呼開門。旗手應聲揮旗退。宣傳官跪。啓稟鳴金三下吹打止。訓鍊大將從事官。由轅門趨入參現。仍留壇上。宣傳官跪啓稟聚官軍號令。掌號笛。淸道旗。左右直下領來。跪告官軍到齊。命起去應退。止金。宣傳官跪。啓稟下馬號令鳴鑼。官軍下馬。止金。宣傳官跪。啓稟跪。鼓官軍俱跪。分班叩頭。命起去齊應。宣傳官跪啓稟上馬。號令吹哱囉。官軍上馬。宣傳官跪。啓稟回信地。吹打鳴金二下大吹打。淸道旗領送。回告官軍下地。方命起去應退。宣傳官跪。啓稟鳴金三下。吹打止。號令如儀訖。命發射。上曰。八壯士子孫待令乎。訓鍊大將具善復曰。待令矣。命召入進前。前別軍職朴師儉等皆入進伏。上次第問名。仍敎曰。八壯士子孫。便是軍職主人。當置於別軍職。而丁酉沙汰。予非得已。朴師儉今可還差。其子重佐。身手亦好。待師儉之老退。其代以重佐差定之意。書揭于別軍職廳。可也。命趙明濬。吳得新試力。明濬率三人。得新僅率二人。上曰。別軍職重任。不可多出。汝等須退待出窠也。禁衛大將徐有大曰。趙明濬。渠以禁衛營敎鍊官。積仕久勤。至於僉使。而敢又上言求榮。終涉如何矣。善復曰。禁將之言好矣。上曰。然以此意出去。分付。可也。上曰。禁將與禁軍別將進前。有太得濟進前。上曰。雪意如此。馬路成泥。騎芻想難盡射。卿等進去南水營。設場發射。入格試記。修整以入。其餘未射人。亦令待晴設場事。分付。入格人頒賞斯速擧行。仁浩曰。頒賞弓矢。以何處待令乎。上曰。以軍器寺待令。仍命朴師儉。具服色現身後侍立。善復曰。武藝出身。亦令後日試射時待令。好矣。上曰。唯。命訓將先退。試記斯速修整以入。若未及修整。則頒賞。以草試記爲之。命兵房承旨。持試記頒賞。命書傳敎曰。瑞蔥臺試射時。宣傳官申義顯。柳葉箭五中。直赴殿試。又命書傳敎曰。駕前嘉善李錫觀。柳葉箭三中四分。邊將除授。蛟龍旗馬上捧持車象健。三中四分。直赴殿試。駕後出身鄭思溫。騎芻三中加資。守禦廳敎鍊官閑良車信復。騎芻三中。直赴殿試。駕前出身李元翊。騎芻三中加資。閑良李宜鎭王復珪。騎芻三中。直赴殿試。仍命。直赴人竝呼新來。命退。前排入小次。命退諸臣以次退出。
정조 9년
乙巳二月十三日酉時。上御誠正閣。召對入侍時。參贊官權以綱。檢討官金啓洛兪漢敬。閣臣李崑秀。假注書朴蓍壽。記注官金健修。記事官尹行任。以次進伏訖。上命右承旨入侍。賤臣承命出。與安聖彬偕入。命讀奏諸公事。命以綱。書禁府草記批答及回啓判付。命讀周禮。啓洛進讀第六卷。自小祝讀奏訖。命下番讀之。漢敬進讀訖。命閣臣讀之。崑秀進讀訖。命注書讀之。賤臣進讀訖。命兼春秋讀之。健修進讀訖。命翰林讀之。行任進讀。止第七卷共膳獻訖。上命陳文義。啓洛曰。周公訓建國設官之法。而必以爲民極三字。作此篇之要旨。蓋此極字。卽就其法度上言。而成湯文武之建中建極。亦此極也。夫極之爲民表準。如屋之有極。星之拱極。則是誠致治之大本。而若洪範錫汝保極之極字。雖言其福。與天保章之偏爲爾德。同一義也。則爲生民立極。建有極錫民者。亦不外乎德之一字也。伏願殿下。體念而躬行焉。上曰。好矣。下番陳之。漢敬曰。此篇。不過夏官名物而已。別無可以陳達者矣。上曰。閣臣。亦陳之。崑秀曰。射人之職。五正三正之正。卽終日射侯。不出正兮之正也。夫射者。正己而發。發無不中。大學誠正之工。以學問言。而雖於射御之微。捨一正字。則做不得。騶虞狸首之節。亦以正名。槪欲使人君。無一事不出於正也。上曰。好矣。仍命書傳敎曰。釐正堂上鄭昌順。移拜嶺伯。其代更爲啓下事。言于廟堂。仍命退。諸臣以次退出。
정조 9년
行都承旨洪檢坐。行左承旨朴祐源坐。右承旨安聖彬坐。左副承旨洪仁浩坐直。右副承旨洪文泳坐。同副承旨權以綱坐直。注書朴能源仕一員未差。假注書李敬五仕直。事變假注書李之聃仕。
정조 9년
洪檢啓曰。同副承旨權以綱。謂有情勢。陳疏出去。原疏。以國忌齋日。不得捧入矣。卽爲牌招。何如。傳曰。允。
정조 9년
以同副承旨權以綱牌不進罷職傳旨。傳于洪檢曰。只推。
정조 9년
洪檢啓曰。同副承旨權以綱。旣有只推之命。卽爲牌招。何如。傳曰。允。
정조 9년
傳于朴祐源曰。都承旨馳詣弘陵。禮房承旨馳詣宗廟永寧殿景慕宮。奉審摘奸以來。
정조 9년
安聖彬啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
朴蓍壽改差。代以李敬五爲假注書。
정조 9년
傳于洪仁浩曰。左承旨入侍。
정조 9년
傳于安聖彬曰。觀此進賀使狀啓。以進賀使行之先期入送。旣有紙地筆墨之加賞。因使行進表方物。又有玉物緞氈之賞。又於回還之日。更有綿緞一百四十五疋之加賞云。一度賞物。猶屬異例。況三度賞物。在於一時。且其緞疋數爻。卽前所未有之事。我國不可無稱謝之擧。而謝使赴燕未還。更遣使行。似甚煩屑。而續聞使臣齎來登極五十年稱慶勅書。而不爲別遣勅使云。然則我國回謝之禮。不可不商量爲之。有司堂上一員。明朝問議時原任大臣後入侍。別有回咨。先爲入送。在所不已之擧。大提學同爲來待。
정조 9년
傳于權以綱曰。左副承旨與玉堂上番入侍。
정조 9년
傳于權以綱曰。卿以耆耉大臣。冒寒作行。奉慮何嘗暫弛。卽見先來狀本。則卿穩旋。欣幸萬萬。玆遣史官。齎傳蔘料。更問卿到灣後。行李安信。卿須體予至意。益加自護事。史官。傳諭于進賀正使李判府事大臣。如未渡江。待還渡江。卽爲傳諭。副使亦以耆社臣。萬里穩還。殊甚多幸。亦令藥院。給蔘料。
정조 9년
安聖彬。以侍講院言啓曰。本院說書李敬五。以假注書。移直堂後。兼說書尹行任。以翰林下番入直。下番闕直。事甚未安。司書李書九。兼司書李祖源。竝卽牌招。以爲推移入直之地。何如。傳曰。允。說書許遞。可也。
정조 9년
以司書李書九牌不進罷職傳旨。傳于安聖彬曰。只推。
정조 9년
春坊前望單子入之。司書金啓洛。說書尹光普落點。
정조 9년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
洪仁浩。以兵曹言啓曰。禁軍騎芻入格人賞格。依啓下單子。分等施賞之意。敢啓。傳曰。知道。
정조 9년
洪仁浩。以備邊司言啓曰。義僧番錢釐正堂上。以刑曹判書趙俊差下。使之擧行。何如。傳曰。允。
정조 9년
洪仁浩。以守禦廳言啓曰。本廳左別將李燁。身病猝重。勢難察任。今姑改差。何如。傳曰。允。
정조 9년
乙巳二月十四日初更三點。上御重熙堂。左副承旨入侍時。左副承旨洪仁浩。假注書李敬五。記注官金健修。記事官金鳳顯。修撰金啓洛。以次進伏訖。仁浩曰。臣等昨以刑曹草記繳還事。始因顚錯疎妄之失。終犯瀆冒煩猥之罪。滿心惶恧。無所容措。而第伏念湖獄諸囚。罪關凶逆。當初發配。雖自刑曹。而顧其罪名。則無異於金吾罪人。今若諉以刑曹罪人。而輒從寬典。則隄防壞損。倘復如何。此臣等所以冒萬死不得頒布者也。伏乞收還成命焉。上曰。此事。初非如是爭執之事矣。當初赦令頒布之時。旣自政院覆難。昨於頒布之後。再繳批答。承宣今又筵請收還。惟當出付該曹。任其擧行與否而已。斯速頒布。可也。仁浩曰。昨夜批旨書出之時。旣未覆奏於前席。及夫筵退之後。始乃覺得。敢請繳還者。此固妄錯之罪。而繳還路阻之後。則終日奉置於啓板。事面道理。殆是無前之例。臣等之惶悚罔措。不可勝達矣。到今筵敎諄複。而臣等雖被譴何。實無奉承之望。尤不勝惶恐矣。且因言端。敢此仰達矣。今此金吾及刑曹草記批旨。乃因李之忠擊錚之故。至有依初下敎擧行之命。惟彼之忠。卽萬軾之子也。萬軾之罪犯。何如。關係。何如。渠之尙今戴頭。已是失刑。則縱子鳴籲。已是罪上之罪。其子之肆然擊錚。尤萬萬無嚴。今若因此而有所減等或疎放之典。則凶徒逆孽。將有覬覦生心。紛紜呼籲之擧。是豈嚴隄防。杜亂萌之道哉。伏望深留聖意。益嚴懲討之政焉。上曰。所奏實出於嚴懲討之義。好矣。命書傳敎曰。春坊下番。或違牌或未差。不得備員入直云。未差之代。前望單子入之。待下批。牌招入直。以司書李書九牌不進罷職傳旨。命書傳敎曰。豈可如是違牌。然更令牌招。有關事體。許遞。上曰。司書金啓洛。說書尹光普。出牌事。分付。又命書傳敎曰。由限已過。玉堂番次苟簡。受由玉堂。待開門。牌招入直。仍命退。諸臣以次退出。
정조 9년
行都承旨洪檢式暇。行左承旨朴祐源坐。行右承旨趙時偉坐直。左副承旨洪仁浩坐。右副承旨洪文泳坐。同副承旨權以綱坐直。注書朴能源仕一員未差。假注書李敬五仕直。事變假注書李之聃仕。
정조 9년
傳于朴祐源曰。不爲仕進承旨許遞。前望單子入之。
정조 9년
承旨前望單子入之。趙時偉落點。
정조 9년
傳于洪仁浩曰。新除授承旨牌招察任。
정조 9년
傳于朴祐源曰。軍士房承旨入侍。
정조 9년
以冬至謝恩使上諭謄本。傳于權以綱曰。以此抄出上諭禮部咨觀之。此後冬至正朝聖節及如千叟宴等。別例賀謝。我國自當具方物入送。入送後。亦當不爲移准。但賞物。此前優數矣。然則回咨。當以此意稱謝。卿等之解看上諭。亦如予意乎。有司堂上。往復大臣。仍又詳問譯院解事人。詳考槐院謄錄冊。卽爲論理草記事。分付。
정조 9년
權以綱啓曰。備局有司堂上趙時俊。問議時原任大臣後來待。大提學吳載純。亦依下敎來待矣。傳曰。入侍。
정조 9년
傳于權以綱曰。左副承旨入侍。弘文提學同爲入侍。
정조 9년
以謝恩使別單。傳于權以綱曰。謄出一通。回公原本。卽爲還入。
정조 9년
以洪忠監司狀啓。作隊船節目。自明年爲始擧行事。傳于洪文泳曰。依狀請施行事。分付。事目頒布未幾。以狀辭觀之。可知其難便。初何不審量。有此掣肘之端乎。後日入侍時。使之稟處。
정조 9년
傳于趙時偉曰。右副承旨入侍。
정조 9년
傳于權以綱曰。左承旨入侍。
정조 9년
以兼司書李祖源牌不進罷職傳旨。傳于洪文泳曰。只推。